વર્ષોથી ચાલી રહેલી સ્ત્રીની દુર્દશા જોઈ, સાંભળી, વાંચી હવે ટેવાઈ ગયા છીએ એવું નથી. હજી સંવેદનાઓ મરી પરવારી નથી. પરંતુ હવે નાની બાળકીથી માંડી યુવાનીના ઉંબરે થનગનતી સ્ત્રીના જાત-જાતના થઈ રહેલા શોષણ સામે લાગણી બમણા વેગથી દુભાઈ જાય છે અને એની સામે કાયદાઓની નબળાઈ કહો કે લાચારી જોઈ વધુ પીડા થાય છે. કેટલીયે દેવીઓને પૂજતા આ દેશમાં સ્ત્રી પર થતા અત્યાચાર જોઈ-સાંભળી જેનું હૃદય ખળભળે નહીં તે નામર્દ કે નપુંસક જ કહેવાય. ભારતમાતા કી જય બોલતા આ દેશની માતાની કેવી દશા છે?